정조 9년
乙巳三月初六日辰時。上御仁政殿月臺親押。仍詣摛文院齋宿入侍時。行都承旨李致中。左承旨趙興鎭。右承旨李祖承。左副承旨徐龍輔。右副承旨洪仁浩。同副承旨金履正。二提學吳載純。檢校直提學徐有防。二直提學朴祐源。檢校直閣金載瓚鄭東浚。待敎李崑秀。假注書洪義浩朴蓍壽。記事官金鳳顯尹行任。以次侍立。上具翼善冠衮龍袍。乘輿出仁和門。仍御仁政殿月臺。上命禮房承旨。奉香祝以入。龍輔奉入。上親押訖。命奉安于香室。龍輔承命出。上命書傳敎曰。明日省牲時。禮儀使不可不備。政官牌招開政。戶曹判書鄭一祥曰。春塘臺步階。齊如廳上爲之乎。上曰。唯。通禮跪請乘輿。上乘輿詣摛文院。命儀仗退出。明日皇壇展拜時待令。命同副承旨與兵曹判書入侍。履正與兵曹判書趙時俊進伏。上謂履正曰。奉室摘奸以來。履正承命出。時俊曰。巡將抄啓之時。取捨不均。遐鄕之人。雖甚卑賤。少無所拘。至於中庶。屢經正職。亦罕被抄。渠輩不無抑鬱之心。今此諄諄筵敎。實出於雨露不擇地之德意。其在對揚之道。宜有一定之制。而自下不敢擅便。敢此。仰達矣。上曰。此槪未能諦悉之致。況於近日。以庶類收用事。纔有下敎。此亦振淹疏滯之一端。此後無礙調用。因此有下敎事。雖以醫譯出身言之。有資歷者。如五衛將等窠。自是當窠。其所收用。反下於遐外之人。此輩豈無向隅之歎。依昨年筵敎。亦爲間間檢擬。可也。出擧條命下直守令營將入侍。谷山縣監李敬倫進伏。上問職姓名。敬倫對曰。谷山縣監臣李敬倫。上曰。下去須善爲之。西原營將李文爀進伏。上問職姓名。文爀對曰。西原營將李文爀。上曰。奏對之際。臣字見漏。不可無責矣。時俊曰。西原營將李文爀。奏對之際。頗有失措。推考警責。何如。上曰。依爲之。出擧條求禮縣監申大偀進伏。上命宣傳官申大偀仍任。出榻敎鎭海縣監高碩崙進伏。上問職姓名。碩崙對曰。鎭海縣監臣高碩崙。上曰。下去須善爲之。命守令及兵曹判書先退。命書傳敎曰。近來蔭司果之數甚多。不可無疏通之擧。桂坊雖是西銓之窠。如以東銓實職中移擬。東銓又以桂坊移擬守令。兩銓長留意。互相推遷司果積滯之弊。不期祛而自祛。以此意分付兩銓。蔭司果承傳出六付職。前桂坊擬望。姑以蔭官實職中爲之。而時任桂坊。亦爲着意收用外職事。申飭。上命吏曹參判入侍。徐有防進伏。同副承旨金履正。奉審後來請承傳色。上曰。殿座時請承傳之際。不可高聲。而今聞聲音太高。其委折問于院吏。以入賤臣承命回奏曰。不知規例。有此做錯云矣。上命在外及未肅拜玉堂許遞。今日政差出。出榻敎命吏參先退。仍命備局有司堂上入侍。徐有隣趙時俊進伏。上曰。均廳換穀事。何以爲之耶。有隣時俊等曰。原春監司徐鼎修狀啓詳定不足條推移取用事。備局草記批旨。有均廳錢換穀一款。往復該廳堂上。更爲論理稟處之命矣。當初自廟堂草記時。大臣有所相議於臣等。臣等非不知關東儲穀之爲目下急務。而非但均廳事目至嚴。有難種種推移。本道均廳納各樣錢條。只是二萬餘兩。而又爲除出蔘火稅給代五六千兩內外。則所餘不過一萬五六千兩。就其中充給詳定不足條。則雖曰以穀相換。別無加損。當年之錢條上納。殆不成樣。且不足條之加下。歲各不同。無以適從。故以難於輕議之意回報。至於草記防塞矣。伏承批旨。以東民之無異白徵。穀簿之前甚枵然。辭敎縷縷勤摯。臣等於此。有不敢膠守初見。原春道詳定不足條。許令以均廳錢推移貸下。待歲末以備局句管穀耗條。折價會錄。而其若永爲定式。則末稍無弊。有未可必。且行之四五年。可得數萬包穀物。待其留儲之稍裕。更以常賑穀留庫。推移相換。其前相換句管耗條。則移錄於昨年換置均廳補還條。糶糴法例擧行條件及每年充補時足不足等節。更令道臣往復本廳。從長區劃之地。何如。上曰。以此意令廟堂行會該道。可也。出擧條命有司堂上先退。吏曹判書李命植曰。玉堂及臺諫。今當差出。而擬望之人乏少。外任竝擬。何如。上曰。依爲之。出擧條命植曰。玉堂闕員。今當差出。而多在解由未出中。何以爲之乎。敢稟。上曰。勿拘。可也。出擧條上命前謁聖殿試時規矩單子持入。賤臣承命持入。上命兩司牌招。未署經守令使之署經。仍令辭朝。出榻敎上命在外禁軍將。五衛將改差。今日政差出。出榻敎上命今日政守令卽令今日肅謝。命左副承旨入侍。龍輔進伏。命檢校直閣入侍。金載瓚鄭東浚進伏。命吏批望筒催促以入。賤臣承命持入。命兵曹參知前望單子入之。上曰。兵批今皆差出。而無窠闕耶。有無知入。賤臣承命回奏曰。無窠云矣。命今日政守令卽爲下直。賤臣承命出傳。以監軍單子兵曹佐郞承膺祚相換代。改付標以入。上曰。仍以金鳳顯爲之。可也。命檢校直閣先退。仍命二提學入侍。吳載純進伏。上曰。今夜經宿。何處爲之乎。載純對曰。以長房爲之矣。仍命提學先退。命二直提學藥房提調入侍。賤臣承命出。與提調徐有隣。直提學朴祐源進伏。命直提學先退。命藥房提調湯劑煎入。有隣出去。承史亦出。命軍士房承旨入侍。命書傳敎曰。靑陽門內宮墻近百間工役。不日告成。看役牌長。令該曹別單書入。又命書傳敎曰。司僕墻垣改築處。間數如是闊大。而不煩經費。不日完役。此人固知精明。今番益驗其了了。監董本寺主簿李英秀陞敍。下吏令本寺施賞。役夫皆以牽馬輩巨達等使用云。亦令本寺分等施賞後。草記。興鎭曰。藥房提調持湯劑來待矣。上曰。姑置之。上命下直守令入侍。求禮縣監沈晉賢進伏。上問職姓名。晉賢對曰。求禮縣監臣沈晉賢。上曰。下去後須善爲之。爾旣曾經問郞。今又屬之以百里之任。必須盡心爲之也。非但抄啓之隨行己久。且又積仕於堂后。而今忽遠離。心甚悵然。聞多土疾云。故前例藥外。玆給鏡面朱砂。須持去也。命退。連山縣監金思䄷進伏。上問職姓名。思䄷對曰。連山縣監臣金思䄷。上曰。汝未滿司訟六朔乎。對曰。未滿矣。上曰。汝家異於他家。連山素稱難治。故今玆差送。下去善爲。可也。命奏七事奏訖。上曰。何時發去乎。對曰。明日當發矣。命退。黃磵縣監李敏亨進伏。上問職姓名。敏亨對曰。黃澗縣監臣李敏亨。上命奏七事奏訖。上曰。黃澗爲湖西要衝之地。而近日事。汝必聞之。下去須善爲之。命退。定州牧使金履正進伏。上問職姓名。履正對曰。定州牧使臣金履正。上曰。今可奉老榮養矣。對曰。天恩罔極矣。上曰。雖不宣諭。想必善爲矣。何時下去乎。對曰。雖有私情。不敢煩達矣。上曰。異於三南守令。奉老而去。可也。然則治行似遲。下直後日爲之。命退。尙州牧使沈基泰進伏。上問職姓名。基泰對曰。尙州牧使臣沈基泰。上曰。將往乎。對曰。然矣。上曰。何時到任。對曰。二十日間當到任矣。上曰。近來事想必聞知。下去須善爲之。命退。洪州牧使權進伏。上問職姓名。對曰。洪州牧使臣權。上曰。久置兵曹。欲其修擧矣。洪州素稱難治。故擇差而送之。勉之勉之。可能善爲乎。對曰。才識魯莽。何以善治乎。上曰。除宣諭速爲下去。可也。命退。仍命左副承旨右副承旨入侍。龍輔仁浩進伏。上曰。日省錄書寫苟艱云。何以則爲好耶。崑秀曰。書寫但有二名。而書役浩多。不能抵當。今若加出則。似好矣。上命書傳敎曰。本閣主管御製編役。而其中日省錄書役。最爲浩多。每日條中草及正書。以本閣書寫使用之故。五日爲限。每未免愆期。且以事理推之。決知爲行不得。以今經費。加設料窠。在所難塡。御製事體。所關亦重。日省錄書寫二人。令該曹給料布。雖以綸綍事言之。以他司吏中三人。輪回使役。而每日所修。不下日省錄。且聞逐日待令云。而無糧料工錢。事面亦甚苟艱。當朔待令該吏。令該廳每日給兩時糧米。崑秀曰。日省錄書寫吏二人。更爲加出事。命下矣。各司能書防塞之後。閣中一應書役。專靠此窠。而料布薄略。則非但渠輩之無願之者。長時使役。不無向後掣礙之端。他司兼窠之覓得。誠甚可悶。而他無從長區處之道。且聞尙衣院司饔院諸員。以闕內衙門員役。不至苟簡云。除出一窠。似無甚關緊。日省錄書寫二人。姑付尙衣院司饔院。以爲待窠陞實之地恐好。敢此。仰達矣。上曰。依爲之。出擧條龍輔曰。同副承旨有實病。難以行公矣。上命書傳敎曰。今聞入侍承宣言。同副雖已承牌。以其病勢。勢難仕進云。承旨曺遠振許遞。前望單子入之。命右副先退。提調入侍。有隣進伏。上進御湯劑。上命戶曹郞廳發牌待令。賤臣承命回奏曰。待令矣。命入來進前。別例房郞廳李晩秀進伏。上曰。春塘臺補階。以階爲準而齊之如一。自暎花堂前阜。三分一則以補階爲之。二則以百官拜禮所磨鍊。修理各別致誠爲之。可也。仍命退。命二直提學入侍。祐源進伏。上曰。尙衣院書吏中一人。依綸綍書吏例。別給料布。以備書寫之役。則別無所妨於尙方乎。祐源曰。然矣。仍奏曰。謁聖武科。以春塘臺設行事。命下矣。文科處所。以何處爲之乎。預先稟定。然後自本館可以知委多士。故敢此。仰達矣。上曰。以春塘臺爲之。可也。出擧條仍命退。命右承旨入侍。祖承進伏。上曰。判義禁上疏入之。提調入侍。賤臣承命出。與有隣偕入進伏。上命讀奏上疏。讀訖賜批。上命閣臣入侍。賤臣承命出。與二提學吳載純。檢校直提學徐有防。二直提學朴祐源。檢校直閣金載瓚鄭東浚。待敎李崑秀偕入進伏。宣傳官跪啓稟環衛軍挾輦軍懸燈。取稟。答曰。知道。仍命退。諸臣以次退出。